তথ্যবিবরণী নম্বর : ৪৮১৮

**ঘোড়াশাল পাওয়ার স্টেশন হবে বিদ্যুতায়নের আধুনিক হাব**

**-- বিদ্যুৎ প্রতিমন্ত্রী**

ঘোড়াশাল, ২০ অগ্রহায়ণ (৫ ডিসেম্বর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, ঘোড়াশাল পাওয়ার স্টেশন হবে বিদ্যুতায়নের আধুনিক হাব। এ হাব নরসিংদী-টুঙ্গিসহ আশপাশে মানসম্পন্ন নিরবচ্ছিন্ন বিদ্যুৎ সরবরাহে সহযোগিতা করবে। সাবস্টেশন ও জিআইএস সুইচিং স্টেশন বিদ্যুতের মান সমন্বিত রেখে দূর-দূরান্তে ছড়িয়ে দেবে।

প্রতিমন্ত্রী আজ ঘোড়াশাল পাওয়ার স্টেশন পরিদর্শনকালে এসব কথা বলেন। তিনি বলেন, ঘোড়াশাল বাংলাদেশের বিদ্যুতায়নের প্রথমদিকের হাব। বঙ্গবন্ধুর ঐকান্তিক প্রচেষ্টায় ১৯৭৪ সালে প্রথন ইউনিট কমিশনিং হয়েছিল। দ্বিতীয় ইউনিট ১৯৭৬ সালে কমিশনিং হলেও বঙ্গবন্ধু পরিকল্পনা ও প্রচেষ্টাতেই সকল কাজ সম্পন্ন হয়েছিল। এ পাওয়ার হাবের আধুনিকায়নের কাজ চলছে । এখান থেকে ১ হাজার ৩৮০ মেগাওয়াট বিদ্যুৎ পাওয়া যাবে।

ঘোড়াশাল পাওয়ার স্টেশনের প্রথম ও দ্বিতীয় ইউনিট ইতিমধ্যে বন্ধ (Retired) হয়েছে। তৃতীয় ও চতুর্থ ইউনিট রি-পাওয়ারিং করা হয়েছে। পঞ্চম, ষষ্ঠ ও সপ্তম ইউনিট সচল রয়েছে। সঞ্চালন লাইনের আধুনিকায়নের জন্য পিজিসিবি কাজ করছে।

পরিদর্শনকালে অন্যান্যের মাঝে পিডিবির চেয়ারম্যান মোঃ মাহবুবুর রহমান ও পিজিসিবির ব্যবস্থাপনা পরিচালক গোলাম কিবরিয়া উপস্থিত ছিলেন।

#

আসলাম/এনায়েত/সঞ্জীব/মাহমুদ/আব্বাস/২০২২/২০৪৪ ঘণ্টা

তথ্যবিবরণী নম্বর : ৪৮১৭

**দেশে টেলিযোগাযোগ ব‌্যবস্থা অনন‌্য উচ্চতায় উপনীত হয়েছে**

**---টেলিযোগাযোগ মন্ত্রী**

ঢাকা, ২০ অগ্রহায়ণ (৫ ডিসেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, বাংলাদেশের টেলিযোগাযোগ ব‌্যবস্থা আজ এক অনন‌্য উচ্চতায় উপনীত হয়েছে। ইন্টারনেট ও টেলিযোগাযোগ দেশের প্রতিটি মানুষের জন‌্য শ্বাস-প্রশ্বাসের মতো। দেশের শতকরা ৯৮ ভাগ এলাকা ইতিমধ্যেই ফোর-জি নেটওয়ার্কের আওতায় এসেছে। আমরা ফাইভ-জি যুগে প্রবেশ করেছি। ইউক্রেন-রাশিয়া যুদ্ধসহ বৈশ্বিক নানা পরিস্থিতির কারণে বাণিজ্যিকভাবে ফাইভ-জি চালু করতে মোবাইল অপারেটরসমূহ কারিগরি প্রস্তুতি সম্পন্ন করতে পারছে না। অংশীজনদের সাথে নিয়ে টেলিযোগাযোগ সেক্টরের উন্নয়নে ডাক ও টেলিযোগাযোগ বিভাগ নিরলসভাবে কাজ করছে।

মন্ত্রী আজ ঢাকায় বিটিআরসি মিলনায়তনে ডাক ও টেলিযোগাযোগ বিভাগ আয়োজিত ন‌্যাশনাল ইমারজেন্সি টেলিকমিউনিকেশন্স সিস্টেম শীর্ষক পরামর্শক কর্মশালায় প্রধান অতিথির বক্তৃতায় এসব কথা বলেন।

ডাক ও টেলিযোগাযোগ সচিব মোঃ খলিলুর রহমানের সভাপতিত্বে অনুষ্ঠানে বিটিআরসি চেয়ারম‌্যান শ‌্যাম সুন্দর সিকদার, দুর্যোগ ব‌্যবস্থাপনা ও ত্রাণ মন্ত্রণালয়ের অতিরিক্ত সচিব কেএম আবদুল ওয়াদুদ এবং আর্মড ফোর্সেস ডিভিশনের মহাপরিচালক ব্রিগেডিয়ার জেনারেল হোসাইন মোহাম্মদ মশিহুর রহমান বক্তৃতা করেন।

মন্ত্রী অংশীজনদের সুচিন্তিত মতামতের ভিত্তিতে দুর্যোগকালীন সময়ে জরুরি টেলিযোগাযোগ সেবা নিশ্চিত করতে দেশে একটি দুর্যোগকালীন টেলিযোগাযোগ সিস্টেম চালু করার প্রয়োজনীয়তার ওপর গুরুত্বারোপ করেন। তিনি বলেন, চলতি বছর হাওর বিশেষ করে সিলেট অঞ্চলে আকস্মিক বন‌্যার অভিজ্ঞতা বর্ণনা করে বলেন, বন‌্যায় টেলিযোগাযোগ ব‌্যবস্থা বিধ্বস্ত হওয়ায় স্থানীয় প্রশাসনসহ বন‌্যাকবলিত এলাকার মানুষকে সম্পূর্ণভাবে যোগাযোগ বিচ্ছিন্ন হয়ে পড়ায় চরম দুর্ভোগ পোহাতে হয়। আমরা ৭২ ঘণ্টার মধ‌্যে বঙ্গবন্ধু স‌্যাটেলাইট -১ ও অন‌্যান‌্য ব‌্যবস্থায় টেলিযোগাযোগ ব‌্যবস্থা সচল করতে সক্ষম হয়েছি। বঙ্গবন্ধু স‌্যাটেলাইটের মাধ‌্যমে বন‌্যাকবলিত এলাকায় নেটওয়ার্ক সচল রাখার প্রসঙ্গ তুলে ধরে ডিজিটাল প্রযুক্তি বিকাশের এই অগ্রদূত বলেন, কোনো কোনো বন‌্যাকবলিত এলাকায় ২৪ ঘন্টার মধ‌্যে স‌্যাটেলাইটের হাব বসিয়েছি।

ডাক ও টেলিযোগাযোগ মন্ত্রী দেশে টেলিযোগযোগ প্রযুক্তি বিকাশে প্রধানমন্ত্রী শেখ হাসিনা বৈপ্লবিক পরিবর্তনের সূচনা করেছেন উল্লেখ করে বলেন, ১৯৯৭ সালে দেশে টু-জি মোবাইল প্রযুক্তি, ২০১৩ সালে থ্রি-জি প্রযুক্তি, ২০১৮ সালে ফোর-জি প্রযুক্তি এবং ২০২১ সালে ফাইভ-জি প্রযুক্তির যুগে বাংলাদেশ প্রবেশ করেছে। মন্ত্রী দুর্গত এলাকায় টেলিযোগাযোগ সেবা নিশ্চিত করতে জাতীয় জরুরি টেলিকমিউনিকশন সিস্টেম স্থাপনের জন‌্য একটি আধুনিক ও নির্ভরযোগ‌্য টেলিযোগাযোগ নেটওয়ার্ক বাস্তবায়নের চ‌্যালেঞ্জসমূহ ও উত্তরণের উপায় খুঁজে বের করে তা বাস্তবায়নে সংশ্লিষ্ট সকলের সহযোগিতা কামনা করেন।

সভাপতির বক্তৃতায় টেলিযোগাযোগ সচিব দুর্যোগের ক্ষয়ক্ষতি প্রশমনে দুর্যোগ পূর্বাভাস অত‌্যন্ত জরুরি বলে উল্লেখ করে বলেন, বঙ্গবন্ধু স‌্যাটেলাইট-২ এর মাধ‌্যমে ডাক ও টেলিযোগযোগ বিভাগ একটি কার্যকর যোগাযোগ ব‌্যবস্থা প্রতিষ্ঠায় কাজ করছে।

#

শেফায়েত/এনায়েত/সঞ্জীব/মাহমুদ/আব্বাস/২০২২/২০৪০ ঘণ্টা

তথ্যবিবরণী নম্বর : ৪৮১৬

**শেখ হাসিনা জাতীয় অর্থনীতির আঙ্গিনায় অসীম সাহসী ও দূরদর্শিতার প্রতীক**

**--আবুল হাসানাত আবদুল্লাহ্**

বরিশাল, ২০ অগ্রহায়ণ (৫ ডিসেম্বর):

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার গতিশীল ও বলিষ্ঠ নেতৃত্বে সামাজিক খাতে বাংলাদেশের বিস্ময়কর উত্থান ও অগ্রযাত্রা এখন সারা বিশ্বে স্বীকৃত। প্রধানমন্ত্রী শেখ হাসিনা জাতীয় অর্থনীতির আঙ্গিনায় অসীম সাহসী ও দূরদর্শিতার প্রতীক। তিনি বলেন, প্রধানমন্ত্রী শেখ হাসিনার সঠিক দিকনির্দেশনায় দেশকে এগিয়ে নিতে আওয়ামী লীগের প্রতিটি নেতাকর্মীকে সততা ও নিষ্ঠার সাথে কাজ করতে হবে।

আজ বরিশাল জেলার আগৈলঝাড়া উপজেলার সেরালে স্থানীয় আওয়ামী লীগের নেতাকর্মীদের সাথে মতবিনিময়কালে প্রধান অতিথির বক্তব্যে এসব কথা বলেন।

আবুল হাসানাত আবদুল্লাহ্ বলেন, জাতির পিতা বঙ্গবন্ধু শেখ মুজিবুর রহমানের অবিসংবাদিত নেতৃত্বে বাঙালি জাতি অর্জন করে স্বাধীন-সার্বভৌম বাংলাদেশ। তিনি দলীয় নেতাকর্মীদের বঙ্গবন্ধুর আদর্শ, স্বাধীনতা সংগ্রাম, ইতিহাস, ঐতিহ্য ও সরকারের উন্নয়ন অগ্রযাত্রা ,নতুন প্রজন্মসহ দেশবাসীর কাছে তুলে ধরার আহ্বান জানিয়েছেন। তিনি বলেন, উন্নত বাংলাদেশ গড়তে ৪র্থ শিল্প বিপ্লব কাজে লাগাতে হবে। নতুন প্রজন্মকে দ্রুত পরিবর্তশীল বিশ্বের সাথে খাপ খাওয়াতে শিক্ষা ব্যবস্থা ঢেলে সাজানো হচ্ছে।

আবুল হাসানাত আবদুল্লাহ বলেন, বঙ্গবন্ধু হত্যা-মামলা, যুদ্ধাপরাধ ও মানবতাবিরোধী অপরাধসহ চাঞ্চল্যকর অন্যান্য মামলার রায় প্রদানের মাধ্যমে দেশে সুশাসন প্রতিষ্ঠিত হয়েছে। তিনি আরো বলেন, দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারাকে বাধাগ্রস্ত করতে দেশ বিরোধী চক্র দেশ-বিদেশে ষড়যন্ত্র করছে। তিনি এসব ষড়যন্ত্রকারীদের রুখে দিতে স্থানীয় আওয়ামী লীগের নেতাকর্মীদের প্রতি আহ্বান জানান। তিনি সংগঠনের কার্যক্রম আরো গণমুখী ও বরিশালবাসীর সার্বিক জীবনমান উন্নয়নে দলীয় নেতাকর্মীদেরকে ত্যাগের মনোভাব নিয়ে স্ব স্ব দায়িত্ব পালনের পরামর্শ দেন।

#

আহসান/এনায়েত/পাশা/সঞ্জীব/লিখন/২০২২/১৬১৪ঘণ্টা

তথ্যবিবরণী নম্বর : ৪৮১৫

**স্বেচ্ছাসেবায় বাংলাদেশকে রোলমডেল হিসেবে গড়ে তোলার আহ্বান স্থানীয় সরকার মন্ত্রীর**

ঢাকা, ২০ অগ্রহায়ণ (৫ ডিসেম্বর) :

বাংলাদেশে স্বেচ্ছাসেবকরা স্বেচ্ছাসেবায় বরাবর নিবেদিতপ্রাণ। জাতীয় পর্যায়ে যে কোনো দুর্যোগ মোকাবিলায় আরো সম্পৃক্ত হয়ে স্বেচ্ছাসেবায় বাংলাদেশকে রোলমডেল হিসেবে গড়ে তোলার আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম।

আজ রাজধানীর স্থানীয় সরকার প্রকৌশল অধিদপ্তরের মিলনায়তনে ‘আন্তর্জাতিক স্বেচ্ছাসেবক দিবস-২০২২’ উপলক্ষ্যে ইউএন ভলান্টিয়ার বাংলাদেশ, ইউএনএফপিএ, ওয়াটার এইড আয়োজিত ‘স্বেচ্ছাসেবী কর্মের মাধ্যমে উন্নয়নের জন্য সংহতি জোরদার’ শীর্ষক অনুষ্ঠানে প্রধান অতিথির বক্তব্যে মন্ত্রী এ কথা জানান।

দেশের বিভিন্ন দুর্যোগ মোকাবিলার জন্য স্বেচ্ছাসেবায় জনসাধারণের প্রবেশ ও স্বেচ্ছাসেবার চর্চা খুবই গুরুত্বপূর্ণ উল্লেখ করে মন্ত্রী বলেন, গ্রাম বাংলা ও শহরের যে কোনো আবহাওয়া, মহামারি, সামাজিক বা অন্য যে কোনো বিপর্যয় থেকে টেকসই উন্নয়ন সম্ভব হবে। জনসম্পৃক্ততা নগর ও গ্রামের মানুষের মধ্যে জলবায়ু পরিবর্তন, মহামারি, সামাজিক ও অন্য যেকোনো সংকট মোকাবিলায় সক্ষমতা বাড়াতে ভূমিকা রাখবে।

মন্ত্রী আরো উল্লেখ করেন, প্রধানমন্ত্রী শেখ হাসিনা বঙ্গবন্ধুর স্বপ্নের উন্নত দেশ বিনির্মাণে মিশন ও ভিশন এবং টেকসই উন্নয়ন লক্ষ্যমাত্রা (এসডিজি) অর্জনে পথনকশা ঠিক করেছেন। অষ্টম পঞ্চবার্ষিকী পরিকল্পনা, রূপকল্প ২০৪১, বাংলাদেশ বদ্বীপ পরিকল্পনা ২১০০ এর লক্ষ্যসমূহ অর্জনে স্বেচ্ছাসেবার ভূমিকা অত্যন্ত গুরুত্বপূর্ণ উল্লেখ করে তিনি বলেন, এসব কার্যক্রমে যদি দেশের সব স্তরের মানুষকে যুক্ত করা না যায় তাহলে কাঙ্ক্ষিত লক্ষ্যে পৌঁছানো অনেক কঠিন হবে। যার ওপর যে দায়িত্ব অর্পিত তা যথাযথভাবে পালন করলেই লক্ষ্যমাত্রা অর্জিত হবে।

স্থানীয় সরকার মন্ত্রী মহামারি পরবর্তী সহায়তা ও স্বেচ্ছাসেবী কাজের মাধ্যমে সংহতি জোরদারে গুরুত্বপূর্ণ ভূমিকা পালন করায় ২০ জন সেরা স্বেচ্ছাসেবককে ‘আন্তর্জাতিক ভলান্টিয়ার অ্যাওয়ার্ড বাংলাদেশ ২০২২’ পুরস্কার প্রদান করেন। এছাড়া বাংলাদেশে জাতিসংঘের কর্মরত জাতিসংঘের ২০ জনকে পুরস্কার প্রদান করেন।

অনুষ্ঠানে বিশেষ অতিথি হিসেবে উপস্থিত ছিলেন স্থানীয় সরকার বিভাগের সচিব মুহম্মদ ইব্রাহিম, ইউএনডিপির ডেপুটি রেসিডেন্ট রিপ্রেজেন্টিটিভ ভ্যান গুয়েন। এছাড়া অন্যদের মধ্যে আরো উপস্থিত ছিলেন কইকা’র কান্ট্রি ডিরেক্টর  দোহ ইওং আ,  স্থানীয় সরকার প্রকৌশল অধিদপ্তরের প্রধান প্রকৌশলী সেখ মোহাম্মদ মহসিন, দুর্যোগ ব্যবস্থাপনা ও ত্রাণ মন্ত্রণালয়ের অতিরিক্ত সচিব শিখা সরকা ও ইউএনভি বাংলাদেশের কান্ট্রি কো-অর্ডিনেটর মোহাম্মদ আকতার উদ্দিন।

#

রুবেল/পাশা/সঞ্জীব/রফিকুল/মাহমুদ/রেজাউল/২০২২/১৮৫০ ঘণ্টা

তথ্যবিবরণী নম্বর : ৪৮১৪

**সমাবেশের জন্য মাঠের বিকল্প মাঠ হতে পারে, রাস্তা হতে পারে না**

**--তথ্য ও সম্প্রচার মন্ত্রী**

ঢাকা, ২০ অগ্রহায়ণ (৫ ডিসেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘সমাবেশের জন্য মাঠের বিকল্প মাঠ হতে পারে, রাস্তা হতে পারে না। কিন্তু বিএনপি সবসময় ব্যস্ত রাস্তার কথা বলছে। এটি দূরভিসন্ধিমূলক।’ সেই সাথে বিএনপির গণগ্রেপ্তারের অভিযোগ খণ্ডন করে তিনি বলেন, ‘রাজনৈতিক উদ্দেশ্যে কাউকে গ্রেপ্তার করা হচ্ছে না। তবে যারা আগুনসন্ত্রাসের জন্য অর্থ দিয়েছিল, হুকুম দিয়েছিল তাদেরকে এখনো গ্রেপ্তার করা হয়নি, মানুষ মনে করছে যে তাদেরকেও গ্রেপ্তার করা দরকার।’

আজ সচিবালয়ে নিজ দপ্তরে সাংবাদিকদের প্রশ্নের জবাব দেন মন্ত্রী। বিএনপির ১০ ডিসেম্বরের সমাবেশস্থল নিয়ে বিকল্প প্রস্তাব প্রসঙ্গে সম্প্রচারমন্ত্রী বলেন, জনসভা তো হয় ময়দানে, ব্যস্ত রাস্তায় হয় না। গাড়ি-ঘোড়া বন্ধ করে, মানুষকে আতঙ্কের মধ্যে ফেলে জনসভা করা কোনো দায়িত্বশীল রাজনৈতিক দলের কাজ নয়। বাংলাদেশের ইতিহাসে সবসময় বড় জনসভা যে সোহরাওয়ার্দী উদ্যানে হয়েছে, সেটি তাদের পছন্দ না। তাদের শুধু রাস্তা পছন্দ কারণ সেখানে গাড়ি-ঘোড়া ভাঙচুর করা যাবে এবং ২০১৩-১৪-১৫ সালের মতো বিভিন্ন প্রতিষ্ঠানে আগুন দেয়া যাবে।

ড. হাছান বলেন, ‘আওয়ামী লীগের জনসভায় ভোগান্তি হলেই তো পত্রিকা লেখে যে, জনসভায় মানুষ হয়েছে তবে ভোগান্তি হয়েছে। জনসভা অবশ্যই ময়দানে হয়। গতকাল যেমন আমরা চট্টগ্রামে জনসভা করেছি লাখ লাখ মানুষের সমাবেশ হয়েছে। পাঁচ বর্গকিলোমিটার এলাকা পুরোটা ছিল মানুষে সয়লাব। বিএনপির সমাবেশের জন্য সোহরাওয়ার্দী উদ্যানের বিকল্প হতে পারে পূর্বাচল বাণিজ্য মেলার মাঠ বা টঙ্গীতে বিশ্ব ইজতেমার মাঠ কিংবা বুড়িগঙ্গার তীরেও মাঠ আছে, সেখানেও হতে পারে।’

বিএনপির নেতাকর্মীদের গণহারে গ্রেপ্তারের অভিযোগের জবাবে তথ্যমন্ত্রী বলেন, ‘সরকার পয়লা ডিসেম্বর থেকে ১৫ ডিসেম্বর পর্যন্ত বিজয় দিবস, শহিদ বুদ্ধিজীবী দিবস, ইংরেজি নববর্ষ -এগুলো নিয়ে প্রতি বছরই বিশেষ অভিযান পরিচালনা করে। এগুলো নতুন কিছু নয়, রাজনৈতিক উদ্দেশ্যেও নয়। সারা দেশে রাজনীতির নামে যারা ২০১৩, ১৪ ও ১৫ সালে আগুনসন্ত্রাস চালিয়েছিল, মানুষ হত্যার মহোৎসব করেছিল, তারা তো বিএনপির নেতাকর্মী। তাদের কাউকে যদি গ্রেপ্তার করা হয়, সেটি আইনগত বিষয়।’

**তথ্য ও সম্প্রচার মন্ত্রীর সাথে জাপানের রাষ্ট্রদূতের বিদায়ি সাক্ষাৎ**

এর আগে জাপানের রাষ্ট্রদূত ইতো নাওকি তথ্য ও সম্প্রচার মন্ত্রী ড. হাছান মাহ্‌মুদের সাথে বিদায়ি সাক্ষাতে মিলিত হন। সাক্ষাৎ শেষে তথ্যমন্ত্রী সাংবাদিকদের বলেন, আমাদের স্বাধীনতার সংগ্রামে এবং স্বাধীনতা অর্জনের পর আজ পর্যন্ত বাংলাদেশের উন্নয়নে জাপানের ভূমিকার জন্য জাপানের রাষ্ট্রদূতকে ধন্যবাদ জানিয়েছি। আমরা এ বছর জাপান-বাংলাদেশ কূটনৈতিক মিত্রতার ৫০ বছর পূর্তি উদ্‌যাপন করেছি। বাংলাদেশে জাপানের অনেকগুলো প্রজেক্ট চলমান আছে, আগামীকাল নারায়ণগঞ্জে আড়াইহাজারে জাপানিজ ইকোনমিক জোন উদ্বোধন হতে যাচ্ছে এবং মিরসরাইয়ে বঙ্গবন্ধু শিল্পনগরেও জাপান ইতিমধ্যেই বিনিয়োগের আগ্রহ ব্যক্ত করেছে -সেগুলো নিয়েও আলোচনা করেছি। বিদায়ি রাষ্ট্রদূত বাংলায় গান গাইতে পারেন। তিনি সেই চর্চা চালু রাখবেন।

তথ্যমন্ত্রী বলেন, “আমি আরো আলোচনা করেছি যে, বাংলাদেশে রাজনীতিতে স্থিতিশীলতা বিরাজ করুক এবং রাজনৈতিক স্থিতিশীলতা উন্নয়নের পূর্বশর্ত এবং বাংলাদেশে ‘পলিটিকস অভ্‌ ডিনাইয়াল’ ‘পলিটিকস অভ্‌ কনফ্রন্টেশন’ বন্ধ হওয়া দরকার। অর্থাৎ সবকিছুতে না বলার সংস্কৃতি এবং বিএনপিসহ তাদের সাংঘর্ষিক রাজনীতির বিষয়টাও আমি তার সামনে তুলে ধরেছি। আলাপচারিতায় আগামী নির্বাচনে সবাই অংশগ্রহণ করুক এমন আশা প্রকাশ করেন তিনি।”

জাপানের রাষ্ট্রদূত ইতো নাওকি সাংবাদিকদের বলেন, ‘বাংলাদেশে আমার কাজে আমি সবসময় সহযোগিতা পেয়েছি। এ বছর জাপান-বাংলাদেশ কূটনৈতিক সম্পর্কের ৫০ বছর পূর্তি। সে উপলক্ষ্যে আমরা ১৯৭৩ সালের অক্টোবরে বঙ্গবন্ধুর জাপান সফর নিয়ে আলোকচিত্র প্রদর্শনী করেছি, যা তথ্য ও সম্প্রচারমন্ত্রী ড. হাছান মাহমুদ উদ্বোধন করেছিলেন। আমরা দু’দেশের পারস্পরিক সহযোগিতার নানা বিষয় নিয়ে আজ আলোচনা করেছি।’

#

আকরাম/পাশা/সঞ্জীব/মোশারফ/রফিকুল/মাহমুদ/রেজাউল/২০২২/১৮৩৮ ঘণ্টা

তথ্যবিবরণী নম্বর : ৪৮১৩

**সকলের সহযোগিতা ও আগ্রহে টেনিসকে ভালো কিছু দিতে পারব**

**-- নৌপরিবহন প্রতিমন্ত্রী**

ঢাকা, ২০ অগ্রহায়ণ (৫ ডিসেম্বর) :

নৌপরিবহন প্রতিমন্ত্রী ও বাংলাদেশ টেনিস ফেডারেশনের নতুন সভাপতি খালিদ মাহমুদ চৌধুরী বলেছেন, সকলের সহযোগিতা ও আগ্রহে  টেনিসকে ভালো কিছু দিতে পারব। আমরা চাই টেনিস খেলাটা এগিয়ে যাক। একটি টিম ওয়ার্কের মাধ‍্যমে  স্পিরিট নিয়ে চললে সেটা সম্ভব। টেনিসের উন্নয়নে ফেডারেশনের নির্বাহী কমিটির  বাইরে টেনিসের প্রতি যাদের আগ্রহ আছে তাদেরকেও এডজাস্ট করতে হবে।

প্রতিমন্ত্রী আজ ঢাকায় শেখ জামাল জাতীয় টেনিস কমপ্লেক্সে বাংলাদেশ টেনিস ফেডারেশনের কার্যনির্বাহী কমিটির চতুর্থ বৈঠকে সভাপতির বক্তৃতায় এসব কথা বলেন। অনুষ্ঠানে অন্যান্যের মধ্যে বক্তব্য রাখেন বাংলাদেশ টেনিস ফেডারেশনের সাধারণ সম্পাদক আবু সাঈদ মোহাম্মদ হায়দার।

প্রতিমন্ত্রী বলেন, প্রধানমন্ত্রী শেখ হাসিনা একজন বহুমাত্রিক নেতৃত্বের অধিকারী। তিনি আমাদেরকে শানিত করেছেন। বঙ্গবন্ধুর পর আমরা শেখ হাসিনার মতো যোগ‍্য নেতৃত্ব পাইনি। আশা করি তাঁর যোগ‍্য নেতৃত্বে খেলাধুলাসহ সকল ক্ষেত্রে আরো এগিয়ে যাব। তিনি বলেন, খেলাধুলা প্রতিটি মানুষের জীবনের অংশ হওয়া উচিত।

প্রতিমন্ত্রী পরে বাংলাদেশ টেনিস ফেডারেশন আয়োজিত প্রশিক্ষকদের মাঝে সনদপত্র বিতরণ করেন।  
এর আগে প্রতিমন্ত্রী শেখ জামাল জাতীয় টেনিস কমপ্লেক্স পরিদর্শন করেন।

#

জাহাঙ্গীর/পাশা/সঞ্জীব/মোশারফ/রফিকুল/মাহমুদ/রেজাউল/২০২২/১৮২০ ঘণ্টা

তথ্যবিবরণী নম্বর : ৪৮১২

**মাটির টেকসই ব্যবস্থাপনায় বিজ্ঞানীদেরকে আরো শক্তিশালী ভূমিকা রাখতে হবে**

**--কৃষিমন্ত্রী**

ঢাকা, ২০ অগ্রহায়ণ (৫ ডিসেম্বর) :

মাটির টেকসই ব্যবস্থাপনায় বিজ্ঞানীদেরকে আরো শক্তিশালী ভূমিকা রাখার আহ্বান জানিয়ে কৃষিমন্ত্রী ড. মোঃ আব্দুর রাজ্জাক বলেছেন, আমাদের দেশের মূল সম্পদ হলো মাটি ও পানি। ছোট দেশে বেশি জনসংখ্যার জন্য খাদ্য এই মাটি থেকে উৎপাদন হয়। অধিক ফসলের জন্য সার ব্যবহার করা হচ্ছে, সেটার জন্য মাটির স্বাস্থ্যের ক্ষতি হচ্ছে। নতুন নতুন প্রযুক্তি উদ্ভাবিত হচ্ছে, মাটির স্বাস্থ্য ঠিক না থাকলে সেগুলো ভালো ফল দেবে না। আবার ফসলের উৎপাদন বাড়াতে সারও লাগবে। সবকিছু ওতপ্রোতভাবে জড়িত। সেজন্য, মাটির টেকসই ব্যবহার করতে হবে। এখানে বিজ্ঞানীরা দুর্বল ভূমিকা রাখছে। বিজ্ঞানীদেরকে বিশ্ববিদ্যালয় জীবন থেকে শুরু করে কর্মজীবনেও হাতেকলমে বা মাঠের শিক্ষা নিতে হবে।

আজ ঢাকায় খামারবাড়িতে কেআইবি মিলনায়তনে বিশ্ব মৃত্তিকা দিবসের আলোচনা সভায় মন্ত্রী এসব কথা বলেন। মৃত্তিকা সম্পদ ইনস্টিটিউট এবং খাদ্য ও কৃষি সংস্থার (এফএও) সহযোগিতায় কৃষি মন্ত্রণালয় এ অনুষ্ঠানের আয়োজন করে।

কোনোক্রমেই অসাংবিধানিক পদ্ধতিতে সরকারের পতন হবে না বলে মন্তব্য করে মন্ত্রী বলেন, বিএনপি আন্দোলন করে আর হুমকি দিয়ে নির্বাচিত সরকারের পতন ঘটাতে পারবে না। নির্বাচনের মাধ্যমেই সরকারের পরিবর্তন হবে। আগামী নির্বাচন সুষ্ঠু, সুন্দর ও নিরপেক্ষ হবে। এ বিষয়ে সরকার নির্বাচন কমিশনকে সর্বোচ্চ সহযোগিতা করবে। কাজেই, সরকারের পতন ঘটাতে চাইলে বিএনপিকে নির্বাচনে আসতে হবে, নির্বাচন পর্যন্ত অপেক্ষা করতে হবে।

মন্ত্রী বলেন, ১০ ডিসেম্বর সমাবেশ করে বিএনপি কিছুই করতে পারবে না। আর বাড়াবাড়ি করতে চাইলে মতিঝিল থেকে হেফাজত যেরকম ভাবে পরিষ্কার হয়ে গিয়েছিল, সেরকম পরিষ্কার হয়ে যাবে। যে কোনো মূল্যে দেশের স্থিতিশীলতা বজায় রাখা হবে। তিনি বলেন, সমাবেশে লোক সমাগম কম হওয়ার ভয়ে বিএনপি নয়াপল্টনে সমাবেশ করার গোঁ ধরে আছে।

মন্ত্রী বলেন, অনেকেই চায় অর্গানিক এগ্রিকালচার করতে। কিন্তু এটা দিয়ে কি এত মানুষের খাদ্য নিরাপত্তা নিশ্চিত করা কি সম্ভব? আমাদের প্রয়োজন এক বিঘায় ৩০ মণ ধান উৎপাদন করা। কিন্তু শুধু জৈব সার দিয়ে তো এত উৎপাদন হবে না।

অনুষ্ঠানে কৃষি মন্ত্রণালয়ের অতিরিক্ত সচিব মোঃ রুহুল আমিন তালুকদারের সভাপতিত্বে ভূমিসচিব মোঃ মোস্তাফিজুর রহমান, কৃষি সম্প্রসারণ অধিদপ্তরের মহাপরিচালক বেনজীর আলম, মৃত্তিকা সম্পদ ইনস্টিটিউটের মহাপরিচালক মোঃ কামারুজ্জামান, এফএও’র বাংলাদেশ প্রতিনিধি রবার্ট ডি. সিম্পসন বক্তব্য রাখেন। সেমিনারে মূল প্রবন্ধ উপস্থাপন করেন বাংলাদেশ কৃষি গবেষণা কাউন্সিলের নির্বাহী চেয়ারম্যান শেখ মোঃ বখতিয়ার।

 পরে মন্ত্রী ‘ল্যান্ড ডিগ্রেডেশন ইন বাংলাদেশ’ বইয়ের মোড়ক উন্মোচন করেন এবং সয়েল কেয়ার অ্যাওয়ার্ড ও বিশ্ব মৃত্তিকা দিবস পুরস্কার প্রদান করেন।

#

কামরুল/পাশা/সঞ্জীব/মোশারফ/রফিকুল/রেজাউল/২০২২/১৭৪৮ ঘণ্টা

তথ্যববিরণী নম্বর :৪৮১১

**১০ ডিসেম্বর আওয়ামী লীগের দখলে থাকবে রাজপথ**

**--বাণিজ্যমন্ত্রী**

পীরগাছা,(রংপুর) ২০ অগ্রহায়ণ (৫ ডিসেম্বের) :

বাণিজ্যমন্ত্রী টিপু মুনশি বলেছেন, নেতাকর্মীরাই বাংলাদেশ আওয়ামী লীগের প্রাণ। বাংলাদেশ আওয়ামী লীগ মাটি ও মানুষের দল। নেতাকর্মীরাই আওয়ামী লীগকে শক্তিশালী করে এগিয়ে নিয়ে যাবে। বঙ্গবন্ধু শেখ মুজিবুর রহমানের নেতৃত্বে আমরা যুদ্ধ করে বাংলাদেশ স্বাধীন করেছি। আমাদের এই দেশটাকে রক্ষা করতে হবে। দেশকে রাজাকার-আলবদরের হাতে তুলে দেয়া যাবে না। তাদের হাতে ক্ষমতা গেলে দেশ ধ্বংস হয়ে যাবে। বাণিজ্যমন্ত্রী বলেন, বাংলাদেশ আওয়ামী লীগ রাজপথ কাউকে ছেড়ে দেয়নি। আগামী ১০ ডিসেম্বর রাজপথ আওয়ামী লীগের নেতাকর্মীদের দখলে থাকবে। ঐদিন বিএনপি-জামায়াতকে রাজপথে খুঁজে পাওয়া যাবে না।

বাণিজ্যমন্ত্রী আজ রংপুরের পীরগাছা উপজেলা বাংলাদেশ আওয়ামী লীগের বর্ধিত সভায় প্রধান অতিথি হিসেবে বক্তব্য প্রদানের সময় এসব কথা বলেন।

উপজেলা আওয়ামী লীগের সভাপতি তছলিম উদ্দিনের সভাপতিত্বে অনুষ্ঠানে প্রধান বক্তা ছিলেন রংপুর জেলা আওয়ামী লীগের সাধারণ সম্পাদক এডভোকটে রেজাউল করিম রাজু। পীরগাছা উপজেলা আওয়ামী লীগের যুগ্ম সাধারণ সম্পাদক জাহিদুল ইসলামের সঞ্চালনায় অনুষ্ঠানে বক্তব্য রাখেন জেলা আওয়ামী লীগের সহ-সভাপতি রোজী রহমান, আব্দুল হাকিম সরদার, সাংগঠনিক সম্পাদক আবু তালহা বিপ্লব, উপজেলা আওয়ামী লীগের সাংগঠনিক সম্পাদক জাফর ইকবাল, মোঃ মজনু মিয়া ও বিভিন্ন ইউনিয়নের সভাপতি ও সম্পাদকগণ।

এর আগে পীরগাছা উপজেলার পারুল ইউনিয়ন পরিষদ প্রাঙ্গণে ইসলামকি রিলিফ বাংলাদেশ কর্তৃক সুবিধা ভোগীদের মাঝে শাল, কম্বল, শিশুদের সোয়েটার বিতরণ অনুষ্ঠানে প্রধান অতিথির বক্তৃতায় মন্ত্রী বলেন, প্রধানমন্ত্রী শেখ হাসিনার পরিকল্পনায় দেশে বিভিন্ন উন্নয়নমূলক কাজ বাস্তবায়িত হচ্ছে। তিনি দেশের দুস্থ ও অসহায় মানুষ এবং দারিদ্র্যসীমার নীচে যারা বাস করে তাদের নিয়ে চিন্তা করেন। বাণিজ্যমন্ত্রী বলেন, প্রধানমন্ত্রী বয়ষ্ক ভাতা, বধিবা ভাতা, স্কুলের ছাত্রীদের উপবৃত্তি, রেশন কার্ড, টিসিবির মাধ্যমে সাশ্রয়ীমূল্যে নিত্যপ্রয়োজনীয় পণ্য, গর্ভবতী মহিলাদের জন্য ভাতাসহ দুস্থ ও অসহায় মানুষদের আর্থিক সহায়তা দিয়ে যাচ্ছেন।

এ সময় পীরগাছা উপজেলা নির্বাহী কর্মকর্তা, ইউনিয়ন পরিষদের চেয়ারম্যানসহ স্থাানীয় গণ্যমান্য ব্যক্তিবর্গ উপস্থিত ছিলেন।

#

eKwm/পাশা/মোশারফ/রফিকুল/মাহমুদ/লিখন/২০২২/১৬১৪ঘণ্টা

তথ্যবিবরণী নম্বর :৪৮১০

**জাতিকে শোষিত থেকে শাসক বানিয়েছেন বঙ্গবন্ধু**

**--সমাজকল্যাণ মন্ত্রী**

ঢাকা, ২০ অগ্রহায়ণ (৫ ডিসেম্বর):

সমাজকল্যাণমন্ত্রী নুরুজ্জামান আহমেদ বলেছেন, জাতিকে শোষিত থেকে শাসক বানিয়েছেন জাতির পিতা বঙ্গবন্ধু শেখ মুজিবুর রহমান। জাতিকে বিশ্বের দরবারে প্রতিষ্ঠিত করে গিয়েছেন তিনি।

আজ আগারগাঁও সমাজসেবা একাডেমির ৪৯তম বুনিয়াদি কোর্সের উদ্বোধন অনুষ্ঠানে প্রধান অতিথির বক্তব্যে মন্ত্রী এ কথা বলেন।

মন্ত্রী বলেন, ষড়াযন্ত্রকারীরা বঙ্গবন্ধু ও মুক্তিযুদ্ধের ইতিহাসকে কালিমা লেপন করতে চেয়েছিল কিন্তু তারা পারেনি, তারা ব্যর্থ হয়েছে।

সমাজকল্যাণ  প্রতিমন্ত্রী মোঃ আশরাফ আলী খান খসরু অনুষ্ঠানে বিশেষ অতিথির বক্তৃতায় বলেন, আমরা অনেক এগিয়ে গিয়েছিলাম কিন্তু কোভিড অতিমারির  কারণে পিছিয়ে গেলেও ডিজিটাল বাংলাদেশের কারণে সেটি রোধ করতে পেরেছি।

বুনিয়াদি কোর্সে অংশগ্রহণকারীদের উদ্দেশ্যে প্রতিমন্ত্রী বলেন, আপনারা শুধু সমাজের পিছিয়ে পড়া বিষয়গুলো দেখবেন তা নয়, সব বিষয়ে খেয়াল রাখতে হবে। তাহলে আমরা এগিয়ে যেতে পারবো।

অনুষ্ঠানে সভাপতিত্ব করেন সমাজসেবা অধিদপ্তরের মহাপরিচালক ড. আবু সালেহ মুস্তাফা কামাল। এ সময় মন্ত্রণালয় ও অধিদফতরের কর্মকর্তারা উপস্থিত ছিলেন।

#

জাকির/পাশা/সঞ্জীব/মোশারফ/রফিকুল/লিখন/২০২২/১৬১৪ঘণ্টা

তথ্যবিবরণী নম্বর : ৪৮০৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ২০ অগ্রহায়ণ (৫ ডিসেম্বর) :

স্বাস্থ্য অধিদপ্তর এবং রোগতত্ত্ব, রোগনিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ২৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৯৬ শতাংশ। এ সময় ২ হাজার ৭০৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জনের মৃত্যু হয়েছে। এ পর্যন্ত ২৯ হাজার ৪৩৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৬ হাজার ১৭৮ জন।

#

কবীর/পাশা/মোশারফ/রফিকুল/রেজাউল /২০২২/১৭২০ ঘণ্টা

তথ্যবিবরণী নম্বর :৪৮০৮

**স্বাস্থ্যমন্ত্রীর সাথে সুইজারল্যান্ড ও নেপালের রাষ্ট্রদূতের বৈঠক**

ঢাকা, ২০ অগ্রহায়ণ (৫ ডিসেম্বর) :

আজ স্বাস্থ্য ও পরিবার কল্যাণ মন্ত্রী জাহিদ মালেকের সাথে মন্ত্রণালয়ে তাঁর অফিস কক্ষে সুইজারল্যান্ডের রাষ্ট্রদূত Nathalie Chuard এবং নেপালের নবনিযুক্ত রাষ্ট্রদূত Ghanshyam Bhandari বৈঠক করেন।

বৈঠকে উভয় দেশ নিজ নিজ দেশের পক্ষ থেকে বাংলাদেশের স্বাস্থ্য সেবাখাতে সহযোগিতা, পরামর্শ ও আধুনিক চিকিৎসা সেবায় করণীয় বিষয়ে আলোচনা করেন। সুইজারল্যান্ডের রাষ্ট্রদূত বাংলাদেশের স্বাস্থ্যখাতে সুইজারল্যান্ড কীভাবে সহযোগিতা করতে পারে সেটি জানতে চাইলে স্বাস্থ্যমন্ত্রী দেশের চিকিৎসকদের উন্নত প্রশিক্ষণ, মানসম্পন্ন চিকিৎসা যন্ত্রপাতি ক্রয়, অবকাঠামোগত উন্নয়নসহ অন্যান্য জরুরি দিকগুলো তুলে ধরেন। ডেঙ্গু পরিস্থিতি মোকাবিলায় বাংলাদেশ কী কী প্রস্তুতি নিয়েছে সে ব্যাপারে সুইজ রাষ্ট্রদূত জানতে চাইলে ডেঙ্গু রোগীদের চিকিৎসায় যথাযথ ব্যবস্থা রাখা হয়েছে বলে জানান। সুইজারল্যান্ড দূতাবাসসহ সকল অ্যাম্বেসিতে করোনার ভ্যাকসিন শুরু থেকে এখনো বিনামূল্যে দেয়া হচ্ছে বলে জাহিদ মালেক উল্লেখ করলে সুইজারল্যান্ডের রাষ্ট্রদূত সন্তুষ্টি প্রকাশ করেন।

অন্যদিকে, নেপালের রাষ্ট্রদূত বাংলাদেশে অধ্যয়নরত সেদেশের মেডিকেল শিক্ষার্থীদের জন্য কিছু সুযোগ-সুবিধা বৃদ্ধি করার অনুরোধ জানালে স্বাস্থ্যমন্ত্রী বিষয়গুলো নিয়ে সংশ্লিষ্ট কর্মকর্তাদের সাথে আলোচনা করবেন বলে জানান।

#

মাইদুল/পাশা/মোশারফ/রফিকুল/লিখন/২০২২/১৬১৪ঘণ্টা

তথ্যবিবরণী নম্বর :৪৮০৭

**বাংলাদেশ স্থলবন্দর কর্তৃপক্ষের ৩৮টি শূন্য পদে লিখিত পরীক্ষার ফল প্রকাশ**

ঢাকা, ২০ অগ্রহায়ণ (৫ ডিসেম্বর) :

বাংলাদেশ স্থলবন্দর কর্তৃপক্ষের ৩ ক্যাটাগরির ৩৮টি শূন্য পদে লিখিত পরীক্ষা গত ৩ ডিসেম্বর ২০২২ তারিখে অনুষ্ঠিত হয়। উক্ত লিখিত পরীক্ষার ফলাফল টেলিটক বাংলাদেশ লিমিটেড কর্তৃক উত্তীর্ণ প্রার্থীদের এসএমএস এর মাধ্যমে জানিয়ে দেয়া হবে।

এছাড়াও, লিখিত পরীক্ষার ফলাফল এবং উত্তীর্ণ প্রার্থীদের মৌখিক পরীক্ষার সময়সূচি ও স্থান বাংলাদেশ স্থলবন্দর কর্তৃপক্ষের ওয়েবসাইটে (www.bsbk.gov.bd) পাওয়া যাবে।

#

আতিকুর/অনসূয়া/ডেলিয়া/মেহেদী/শাম্মী/আসমা/২০২২/১৫০০ ঘণ্টা

তথ্যবিবরণী নম্বর : ৪৮০৬

**সাবেক মন্ত্রী এ বি এম গোলাম মোস্তফার মৃত্যুতে পররাষ্ট্রমন্ত্রীর শোক**

ঢাকা, ২০ অগ্রহায়ণ (৫ ডিসেম্বর) :

কুমিল্লা উত্তর জেলা আওয়ামী লীগের সিনিয়র সহসভাপতি সাবেক সংসদ সদস্য ও মন্ত্রী, সাবেক সচিব এ বি এম গোলাম মোস্তফার মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

এক শোকবার্তায় তিনি বলেন, এ বি এম গোলাম মোস্তফা আমার অত্যন্ত ঘনিষ্ঠ ছিলেন। ১৯৬৯ সালে প্রেসিডেন্ট আইয়ুব খানের সাথে বঙ্গবন্ধুর গোলটেবিল বৈঠকের সময় বঙ্গবন্ধুর ৬ দফা কর্মসূচির সমর্থনে ড্রাফট প্রস্তুতকারী বাংলাদেশি সিএসপি অফিসারদের মধ্যে তিনিও একজন। তিনি দেশ ও জনগণের কল্যাণে অনেক অবদান রেখে গেছেন। তাঁর অবদান জনগণ শ্রদ্ধার সাথে স্মরণ করবে।

পররাষ্ট্রমন্ত্রী মরহুম এ বি এম গোলাম মোস্তফার বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

মোহসিন/অনসূয়া/ডেলিয়া/মেহেদী/শাম্মী/আসমা/২০২২/১৪৪০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৪৮০৫

**গণতন্ত্র মুক্তি দিবসে** **প্রধানমন্ত্রীর বাণী**

ঢাকা, ২০ অগ্রহায়ণ (৫ ডিসেম্বর) :

প্রধানমন্ত্রী শেখ হাসিনা আগামীকাল ৬ ডিসেম্বর ‘গণতন্ত্র মুক্তি দিবস’ উপলক্ষ্যে নিম্নোক্ত বাণী প্রদান করেছেন :

“আজ ৬ ডিসেম্বর ‘গণতন্ত্র মুক্তি দিবস’। গণতন্ত্র পুনরুদ্ধারের ইতিহাসে এক তাৎপর্যপূর্ণ দিন। দীর্ঘ নয় বছরের স্বৈরাচারবিরোধী অব্যাহত লড়াই-সংগ্রামের ধারাবাহিকতায় ১৯৯০ সালের এই দিনে স্বৈরশাসকের পতনের মধ্য দিয়ে গণতন্ত্র পুনরুদ্ধার হয়। জনগণ ফিরে পায় ভোটাধিকার। এ মহান দিবসে গণতন্ত্রের অতন্দ্র প্রহরী সংগ্রামী দেশবাসীকে আমি আন্তরিক শুভেচ্ছা জানাচ্ছি।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের দূরদর্শী ও বলিষ্ঠ নেতৃত্বে বাঙালি জাতি পরাধীনতার শৃঙ্খল ভেঙে ছিনিয়ে এনেছিল আমাদের মহান স্বাধীনতা। সদ্য স্বাধীন যুদ্ধ-বিধ্বস্ত দেশে বঙ্গবন্ধু শেখ মুজিব যখন সোনার বাংলাদেশ গড়ার সংগ্রামে নিয়োজিত, তখনই স্বাধীনতাবিরোধী-যুদ্ধাপরাধী চক্র তাঁকে পরিবারের বেশিরভাগ সদস্যসহ হত্যা করে। ইতিহাসের এই বর্বরতম হত্যার মধ্য দিয়ে অসাংবিধানিক ও অবৈধ সরকার ক্ষমতায় অধিষ্ঠিত হয়ে জনগণের ভোটের অধিকার হরণ করে; গণতান্ত্রিক মূল্যবোধ ধ্বংস করে। মহান স্বাধীনতা সংগ্রাম ও মুক্তিযুদ্ধের গৌরবোজ্জ্বল ইতিহাসকে বিকৃত করে দেশে সন্ত্রাস ও নৈরাজ্য কায়েম করে। ইনডেনমিটি অর্ডিনেন্স জারি করে জাতির পিতার হত্যার বিচারের পথকে বন্ধ করে দেয়।

গণতন্ত্র পুনরুদ্ধার, জনগণের ভোট ও মৌলিক অধিকারসমূহ প্রতিষ্ঠার লক্ষ্যে বাংলাদেশ আওয়ামী লীগ আবারও দীর্ঘ আন্দোলন-সংগ্রাম করে যেখানে দেশের মানুষ স্বতঃস্ফুর্তভাবে অংশগ্রহণ করে। গণতন্ত্র পুনরুদ্ধারের এই সংগ্রামে যুবলীগ নেতা নূর হোসেন, নূরুল হুদা, বাবুল, ফাত্তাহ, ছাত্রলীগ নেতা সেলিম-দেলোয়ার, পেশাজীবী নেতা ডা. শামসুল আলম খান মিলন, কিশোরগঞ্জের বাজিতপুরের ক্ষেতমজুর নেতা আমিনুল হুদা টিটোসহ আরো নাম না জানা অগণিত গণতন্ত্রকামী মানুষের রক্তে রঞ্জিত হয়েছিল ঢাকাসহ দেশের বিভিন্ন এলাকার রাজপথ। অব্যাহত আন্দোলনের ফলে স্বৈরাচারী শাসক গণআন্দোলনের কাছে ১৯৯০ সালের ৬ ডিসেম্বর নতি স্বীকার করে পদত্যাগে বাধ্য হয়। বহু শহিদের আত্মত্যাগের বিনিময়ে বাংলাদেশে পুনঃপ্রতিষ্ঠিত হয় ভোটের অধিকার। গণতন্ত্র পুনঃপ্রতিষ্ঠায় জাতি সকল শহিদের অবদান সবসময় শ্রদ্ধাভরে স্মরণ করবে। আমি গণতন্ত্র মুক্তি দিবসে গণতন্ত্র ও অধিকার আদায়ের সংগ্রামে জীবন উৎসর্গকারী সকল শহিদের আত্মার মাগফেরাত ও শান্তি কামনা করছি।

বাংলাদেশ আওয়ামী লীগ ’৯০ পরবর্তী সময় থেকে দেশে গণতন্ত্র ও ভোটাধিকার রক্ষায় দায়িত্বশীল ভূমিকা পালন করে আসছে। ২০০৯ সাল থেকে ধারাবাহিকভাবে রাষ্ট্র পরিচালনার দায়িত্ব পেয়ে আমাদের সরকার দেশে গণতন্ত্রের ভিত্তিকে শক্তিশালী করতে এবং প্রাতিষ্ঠানিক রূপ দিতে নিরলসভাবে কাজ করে যাচ্ছে। আওয়ামী লীগ সরকার দেশে সবসময় গণতন্ত্র, সংবিধান, আইনের শাসন ও মানবাধিকার সমুন্নত রাখতে অঙ্গীকারবদ্ধ। সংবিধানের পঞ্চদশ সংশোধনীর মাধ্যমে অবৈধভাবে ক্ষমতা দখলের পথ বন্ধ হয়েছে। দেশে গণতন্ত্র সুসংহত হয়েছে। কিন্তু স্বাধীনতা ও গণতন্ত্রবিরোধী চক্র এখনও নানাভাবে গণতন্ত্র ও দেশবিরোধী ষড়যন্ত্র করছে।

আসুন, গণতন্ত্র ও দেশবিরোধী সকল ষড়যন্ত্রকে প্রতিহত করে গণতন্ত্রের ভিত্তিকে আরো শক্তিশালী করি এবং দেশের উন্নয়ন ও জনগণের কল্যাণে সকলে ঐক্যবদ্ধ হয়ে কাজ করে জাতির পিতার স্বপ্নের ক্ষুধা-দারিদ্র্যমুক্ত ও সুখী-সমৃদ্ধ সোনার বাংলাদেশ গড়ে তুলি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/অনসূয়া/ডালিয়া/শাম্মী/কলি/আসমা/২০২২/ ঘণ্টা

আজ বিকাল পাঁচটার পূর্বে প্রচার করা নিষেধ